Ionuț Radu e aproape de un transfer surprinzător! Cariera românului ar putea fi relansată de un nume mare din lumea fotbalului mondial.
Este vorba despre Cesc Fabregas care, în prezent, o antrenează pe Como. Echipa din nordul Italiei și-a asigurat promovarea în Serie A după ce a ocupat locul al 2-lea în Serie B, competiție care e LIVE în AntenaPLAY.
Ionuț Radu e aproape de un transfer surprinzător!
Potrivit informațiilor oferite de CalcioMercato, cei de la Como doresc să îl transfere pe Ionuț Radu pentru a-și mări lotul pentru sezonul viitor de Serie A.
Radu este ca și plecat de la Inter, formația care l-a împrumutat la Bournemouth, astfel că mutarea nu este, cel puțin pe hârtie, una dificilă pentru echipa antrenată de Cesc Fabregas.
„Va fi o vară fierbinte pentru Radu, pentru care există un puternic interes din Como. După ce au sărbătorit promovarea în Serie A, managerii clubului italian lucrează deja la întărirea echipei pentru sezonul viitor.
În ultimele zile au existat deja contacte cu anturajul jucătorului pentru a înțelege costurile mutării. S-au cerut deja informații și ideea lui Como este să îl transfere definitiv”, au notat italienii de la CalcioMercato.
În actualul sezon, Radu a prins doar 5 meciuri în poarta celor de la Bournemouth, în care a încasat 11 goluri. În momentul de față este cotat la suma de 3 milioane de euro, potrivit site-ului de specialitate Transfermarkt.
Gazzetta dello Sport l-a inclus pe Ionuț Radu în topul eșecurilor din acest mileniu
Conform unei analize întocmite de Gazzetta dello Sport, Andrei Radu a fost inclus în primul 11 al dezamăgirilor din acest mileniu, din fotbalul italian. Italienii nu au uitat de gafa colosală a acestuia, din meciul cu Bologna, dar au subliniat faptul că portarul a avut evoluții modeste și pe vremea când a apărat poarta celor de la Cremonese.
„Eroarea decisivă din meciul Bologna – Inter de anul trecut i-a costat titlul pe nerazzurri. La aceasta se adaugă perioada nefastă de la Cremonese, de unde ne amintim alte inexactități ale lui. E un portar cu calitate, dar trebuie să se regăsească. Acum e împrumutat la Bournemouth”, au notat italienii de la Gazzetta dello Sport.